БҚО Казталов ауданы Тереңкөл ауылы
Тереңкөл орта жалпы білім беретін мектебінің
бастауыш сынып мұғалімі
Мусагалиева Мерует Утемисовна 

Тақырыбы: «Гүл сыйлаймын анама» 
Мақсаты: Бала тәрбиесіндегі отбасының алатын орны ерекше екендігін түсіндіру, отанның бір бөлшегі екендігін түсіндіру, ата- аналармен сабақтастықты нығайту. Достық қарым- қатынасты қалыптастыру, үлкенді сыйлауға, кішіге қамқорлық жасауға, сыпайы да инабатты болуға тәрбиелеу
Зал тақырыпқа сай безендірілді.  

Бүгін наурыздың сегізі
Сұлулықтың негізі.
Әдемі сөз адамның
Анаға айтар лебізі
-Армысыздар, құрметті аналар, әжелер, сүйкімді қыздар, көктемнің алғашқы мерекесі 
8-наурыз мерекелеріңіз құтты болсын. 
       8-наурыз! Табиғаттың өзі де бұл күні біздің аяулы аналарды, сүйкімді қыздарды даңққа бөлеп тұрғандай. 
    Ана –бұл өте қасиетті, мейірімді жылы сөз. Ана деген әлемнің жан дүниесі, бастауы мен таусылмайтын жалғасы. Осыған орай «Гүл сыйлаймын анама» атты кездесу тәрбие сағатымызға қош келдіңіздер. 
«Мақтаншақ» жаттығуы 
Мақсаты: Танысу, ата- аналар арасындағы қарым- қатынасты жұмсарту
Нұсқау: «Мен..., менің балам, (қызым) .... » әрбір қатысушы тұрып, үш сын есіммен өзін және өзінің баласын жақсы жағынан сипаттайды. 
Топ қатысушыға: «Сіз үшін қуаныштымыз» деп жауап береді.
Тақпақтар

Жүре берсін қасымда,
Әйбат анам, ай анам.
Ботам деген даусыңнан,
Мен мәз болып оянам.

Үн қатасың бал тілмен,
Еркелеймін әр күн мен.
Құттықтаймын, анашым,
Сегізінші наурызбен.

Әжемді мейрамымен құттықтаймын,
Айтатын ән, беретін гүлім дайын. 
Әжетай, сені жақсы көремін деп,
Ақырын құлағыңа сыбырлаймын. 

«Әдемі көйлек» безендіру
Аналарымыз бірігіп, әдемі көйлекті безендіреді. Қыздарымызға көмектесуге болады. 

Диалог «Ана мен бала»
-Жүрегім кім менің?
-Мен
-Тірегім кім менің?
-Мен
Жаным кім менің?
-Мен
-Сәнім кім менің?
-Мен
-Ботақаным, қызым не деген тәттісің өзің?! –Ой қарғам менің?!
-Жо-жоқ, қарға болмаймын!
Керегі жоқ ондайдың.
Қарға қарқ- қарқ етеді. 
Алысқа ұшып кетеді.
Қасыңда болам, әрдайым,
Мен ешқайда бармаймын. 
«Қолдар» жаттығуы 
Қатысушылардың біреуі шеңбер ішіне тұрып, көзін байлап, қолдарын береді, ол сипап сезу арқылы ананың қандай екенін айтады. Мыс: Жұмсақ, жылы, ...

«Менің анам» шығармалар оқу
Әр оқушы өз аналары туралы жазған шығармаларын оқиды. 


Әже деген көп шығар,
Әжемдей менің жоқ шығар.
Мейірімді ол кісі, 
Қандай ғажап күлкісі.

Анасыз бір жоқ күнің,
Әжесіз бір жоқ күнің.
Ұсынамын мен бүгін. 
Сөздің сұлу шоқ гүлін. 


Мен мұғалім анамның,
Өнегесін аламын. 
Ертең мен де маманмын,
Оқытушы боламын. 

-Енді, балалары аналарын ортаға алып шығады.  Балаларымыз менің атымнан сіздерге орамал ұсынады және сол орамалды өздері тағып береді. 



«Релаксация»
-Енді аналарымыз отырады. Балаларыңызды құшақтап, көздеріңізді жұмыңыздар. Менің даусымды тыңдаңыздар! Жай әуен ойнап тұрады. 
-Жеңіл және терең дем алыңыз. Сіз жаздың жайма шуақ күнінде жап- жасыл көгарайда отырсыз, елестетіңіз. Көз алдыңызда әдемі бір көбелек гүлден- гүлге ұшып жүр. Көбелектің қанаттарының қағысын бақылаңыз. Қанат қағысы өте жеңіл. Енді әрқайсың өздеріңді көбелекпін деп  елестетіңіз. Сіздің қанатыңыз кең және әдемі. Қанаттарыңыздың жаймен төмен және жоғары, төмен және жоғары қағып жатқаныңызды сезіңіз. Ауада жаймен қалқып жатқан сезіміңізбен рахаттаныңыз. Енді ауадан көгорай жерге назар аударыңыз.  Қаншама әдемі гүлдерді байқайсыз. Арасынан ең әдемі гүлді тауып, жайлап жақындап ұшып келесіз. Жақындаған сайын гүлдің хош иісін сезесіз... Асықпай хош иісті гүлдің ортасына келіп қонасыз... айналадағы қоршаған әдемі гүлдердің бейнесі сізді рахатқа бөлейді... тағы да хош иісті ауамен терең дем алып... көзіңізді ашыңыз. Қандай сезімде болдыңыз... Енді балаңыздың жасаған гүліне қонғандай елестетіңіз өзіңізді...
Балалар өздері жасаған гүл шоқтарын аналарына береді.
· «Мен сізге гүл сыйлаймын , сіз менің ең жақын адамымсыз»
 (Гүл- «мен сені жақсы көремін»)
-Біздің қызғалдақтай қыздарымыз  Алдияр екеуіміздің жасаған сыйлығымызды қабыл алыңыздар. 
Алдияр : құттықтау 
Ән: «Ана туралы жыр» бәрі хормен айтады. 
Шеңберге тұру:
· Мына майшамның алауы барлық жамандықты жойып, жылуы сіздердің жүректерің мен жандарыңызды жылытып, жарығы жүздеріңізге күлкі беріп, махаббатқа бөлесін!
(Әрбіріміз тілек айтамыз) келесі кісіге ұсынады. 
· Енді ішімізден бір –біріміздің айтқан тілектерімізге алғысымызды білдіріп, терең дем алып, майшамды бірге сөндірейік. 
Өмірге бізді келтіріп,
Жарық дүние сыйлаған.
Жамандыққа баласын,
Ешқашан да қимаған.
Көрмесін қайғы балалар,
Аман болсын, аналар!- деп бүгінгі кездесуімізді аяқтап, дәм татып, сыр бөлісуге дастарханға шақырамыз. 

